ইসলামী ব্যাংকসহ দেশের সব তফসিলি ব্যাংকের বিনিয়োগ-আমানত অনুপাত নির্দিষ্ট সীমার মধ্যে নামিয়ে আনার জন্য নির্দেশ দিয়েছে বাংলাদেশ ব্যাংক। নির্দেশ দেয়ার পরও বেসরকারি খাতের প্রিমিয়ার ব্যাংক গত বছর আমানত সংগ্রহের তুলনায় দশ গুণ বেশি ঋণ বিতরণ করেছে। ব্যাংকটির ইসলামী ব্যাংকিং উইংয়ের আমানত সংগ্রহের প্রবৃদ্ধি সাত শতাংশ হলেও বিনিয়োগ বৃদ্ধি করেছে ৬৫ শতাংশ। ফলে ব্যাংকের বিনিয়োগ আমানত (আইডিআর) অনুপাত ২০ শতাংশ বৃদ্ধি পেয়ে দাঁড়িয়েছে ১৪০ শতাংশে। অথচ থাকার কথা ছিল ৮৯ শতাংশে। নির্দেশনা না মানার কারণ জানতে চেয়ে বাংলাদেশ ব্যাংকের চিঠির জবাব দিয়েছে প্রিমিয়ার ব্যাংক। কিন্তু সেই ব্যাখ্যায়ও সন্তুষ্ট হয়নি কেন্দ্রীয় ব্যাংক।